和寄大庚郭縣尉
作者：趙希逢
朝代：宋

paragraphs: 纏腰跨飛鶴，不須上揚州。
直欲摶扶摇，相從汗漫遊。
得意廣寒宮，闊步玉京樓。
迤邐叫閶闔，借階獻前籌。
騏驥千里志，縻首成淹留。
少年燈火眼，眵昏歲幾周。
漢庭賒策對，唐匭空書投。
抗言不畏避，視死等嬉遊。
想應初墮地，早已氣食牛。
慨然大勇聞，肯以小怯羞。
一第真分內，談笑期封侯。
可惜剛比鐵，不能曲如鈎。
轉喉成觸諱，身作治世囚。
禍福若自取，行止非人由。
飄零靡底定，蹤跡萍梗猶。
雖然遇坎止，未始隨波流。
相看得同志，有酒共解憂。
議論發耿耿，正誼不利謀。
仕路幾閲人，來往一置郵。
直須早回首，誰能沉復浮。
管見頗自是，君其首肯不。
江上與山間，風月無人收。
不妨爲管領，巾車更孤舟。
但得免憂辱，外此復何求。